Connor Bedard

Connor Bedard (* 17. júl 2005, North Vancouver, Britská Kolumbia, Kanada) je kanadský hokejový útočník, hráč tímu Chicago Blackhawks v NHL. Považovaný za najväčší hokejový talent svojej generácie, Bedard sa stal draftovou jednotkou v roku 2023.

Klubová kariéra

Regina Pats (2020 - 2023) 
Connor Bedard začínal s hokejom v rodnom meste North Vancouver a už od veľmi mladého veku svojím talentom pútal pozornosť. Keď mal trinásť rokov, v kanadských médiách sa o ňom písali články, v ktorých ho nazývali budúcnosťou športu. V marci 2020 mu udelil Kanadský hokejový zväz štatút výnimočného hráča, ktorý mu umožňoval štartovať v juniorskej lige WHL už vo veku pätnásť rokov. Bez tejto výnimky by mohol do ligy  naskočiť až o sezónu neskôr.

Na drafte WHL si ho zvolilo z prvého mieste mužstvo Regina Pats. K novému tímu sa mal pripojiť pred štartom sezóny 2020/21, ale pre pandémiu Covid-19 sa fungovanie ligy na určitú dobu pozastavilo, a preto klub uvoľnil Bedarda na hosťovanie do švédskeho tímu HV71. Vo Švédsku ale stihol odohrať iba päť stretnutí v mládežníckych výberoch, než ho Regina povolala naspäť. V skrátenej premiérovej sezóne naplnil vysoké očakávania, ktoré sa naňho kládli. V pätnástich zápasoch získal dokopy 28 bodov za dvanásť gólov a šestnásť asistencií.

V sezóne 2021/22 sa stal najmladším hráčom v dejinách ligy, ktorý nastrieľal v základnej časti cez 50 gólov, päťdesiaty a päťdesiaty prvý zásah pridal v poslednom zápase ročníka. Dokopy zaznamenal rovných sto bodov v 62 zápasoch, ale ani jeho dominantný výkon nepomohol Regine k postupu do play-off.

Pred štartom sezóny 2022/23 ho menovali kapitánom tímu. V novembri 2022 sa stal prvým hráčom za poslednú dekádu, ktorý bodoval v dvadsiatich zápasoch v rade v dvoch po sebe idúcich sezónach. V základnej časti dokopy odohral 57 zápasov, v ktorých nastrieľal 71 gólov a pridal 72 asistencií. Bedard sa stal prvým hráčom od roku 1996, ktorý nazbieral cez 140 bodov za sezónu a mal leví podiel na postupe inak nevýraznej Reginy do vyraďovacej časti. V play-off nadväzoval na dobré výkony, v siedmich zápasoch zaknihoval dvadsať bodov za desať gólov a rovnaký počet asistencií, ale Regina vypadla už v prvom kole.

Vstupný draft NHL 2023 
Bedard bol expertmi i fanúšikmi vnímaný ako kandidát na post draftovej jednotky dlhé roky pred samotným výberom mladíkov. Ako jediný potencionálny konkurent v boji o toto prvenstvo sa javil Matvej Mičkov, odchovanec ruského SKA Petrohrad. Mnohí experti predikovali, že medzi Bedardom a Mičkovom by mohla vzplanúť rivalita, podobná tej ako kedysi medzi Crosbym a Ovečkinom. Mičkovovi ale ročník nevyšiel úplne podľa predstáv, v Petrohrade nehrával pravidelne, a hoci si na hosťovaní v Soči napravil do istej miery reputáciu, predĺžením zmluvy v KHL do roku 2026 odradil mnohých potencionálnych záujemcov o jeho služby v zámorí. Z Bedarda tak zostal jednoznačný favorit draftu.

Všetky predpoklady sa potvrdili, keď po ňom siahlo Chicago Blackhawks z prvého miesta. Klub zo štátu Illinois vyberal z najvyššej pozície druhýkrát v klubovej histórii, naposledy v roku 2007, kedy si zvolili Patricka Kanea.

Chicago Blackhawks (2023 - súčasnosť) 
Bedard podpísal vstupný kontrakt s Chicagom v deň svojich osemnástych narodenín, 17. júla 2023. Od sezóny 2023/24 sa s Bedardom počíta v NHL a kvôli nemu sa mužstvo rozhodlo angažovať niekoľko skúsených veteránov ako Coreyho Perryho, Taylora Halla, či Nicka Foligna.

Reprezentačná kariéra 
Connor Bedard prvýkrát reprezentoval Kanadu na majstrovstvách sveta hráčov do 18 rokov v apríli 2021. Turnaj sa konal v Texase a Bedard v siedmich zápasoch zapísal štrnásť bodov za sedem gólov a sedem asistencií a kanadskú reprezentáciu potiahol k zlatej medaily.

V decembri 2021 ho nominovali na šampionát hráčov do dvadsať rokov. Stal sa iba deviatym hráčom v histórii kanadskej reprezentácie, ktorý sa dostal na súpisku už ako šestnásťročný. Na turnaji začínal na pozícii náhradníka, ale ešte v priebehu prvého zápasu sa prebojoval do prvých dvoch formácii. V siedmich zápasoch pozbieral osem bodov za štyri góly a štyri prihrávky a Kanada získala titul majstrov sveta.

V apríli 2022 druhý raz štartoval na šampionáte osemnásťročných, tentoraz ako kapitán výberu javorového listu.

Do kanadskej reprezentácie sa naposledy vrátil na majstrovstvách sveta hráčov do 20 rokov 2023. Kanade pomohol k obhajobe titulu ziskom 23 bodov za deväť gólov a štrnásť asistencií v siedmich zápasoch. Na konci turnaja ho vyhlásili za najužitočnejšieho hráča šampionátu.

Referencie 

Narodenia 17. júla
Narodenia v 2005
Osobnosti z Britskej Kolumbie
Kanadskí hokejisti
Kanadskí hokejoví útočníci
Hokejisti draftovaní klubom Chicago Blackhawks
Hráči Chicago Blackhawks